Jabarkan Sejarah dari Lela (kumpulan muzik) dalam bahasa melayu

Biarpun kumpulan Lela muncul dalam industri muzik pada penghujung tahun 1991, namun hakikatnya sejarah awal penubuhan kumpulan yang berasal dari negeri Melaka ini ditelusuri sejak tahun 1987 lagi dengan barisan anggota yang jauh berbeza pada ketika itu. Ditubuhkan di Bandar Hilir, kumpulan Lela pada awalnya dianggotai oleh Nik (vokal), Din (gitar), Azwan (bass) dan Zaharin (dram). Namun begitu, vokalis Nash telah dibawa masuk untuk menggantikan Nik yang ketika itu sudah menyertai kumpulan Putra. Bersama Nash, Lela kerap mengadakan persembahan di eskpo-ekspo dan pertandingan yang dianjurkan di negeri mereka termasuklah pertandingan Juara Rock Melaka pada tahun 1990.

Kejayaan mereka meraih tempat pertama dalam pertandingan Juara Rock Melaka ternyata membuahkan hasil apabila mereka telah dilamar oleh sebuah syarikat rakaman tempatan terkenal iaitu New Southern Records atau lebih dikenali sebagai NSR untuk merakamkan album. Namun atas komitmen dan hala tuju yang berlainan, Din sekali lagi mencari anggota baharu untuk memenuhi kontrak rakaman dengan menjemput Ali sebagai pemain bass dan Rahman (Man) sebagai pemain dram. Namun ketiadaan vokalis tetap Lela telah merencatkan seketika impian kumpulan tersebut untuk menghasilkan album. Ketika inilah mereka bertemu dengan seorang remaja yang berasal dari Johor Bahru bernama Rifkee Benafe yang kebetulan pada ketika itu mendendangkan lagu Untukmu Ibu dari kumpulan Exist. Dengan keunikan yang dimiliki Rifkee, dengan pantas Lela menerimanya sebagai vokalis baharu dengan izin ibu bapanya dan telah memulakan sesi rakaman album pertama mereka di studio Digitron yang terletak di Petaling Jaya, Selangor.

Namun disebabkan Rifkee masih bersekolah pada ketika itu, sesi rakaman vokal terpaksa dijalankan pada akhir tahun iaitu pada musim cuti persekolahan. Setelah berhempas pulas dalam tempoh beberapa bulan, maka lahirlah album pertama Lela yang menggunakan nama kumpulan itu sendiri pada tahun 1992. Dengan imej remaja yang ditampilkan Lela, mereka telah berjaya untuk meletakkan diri mereka sebagai pesaing kepada kumpulan Exist yang telahpun dikenali ramai pada ketika itu. Album pertama mereka yang diterbitkan oleh penyanyi solo terkenal, Jay Jay telah berjaya terjual sebanyak 150,000 unit dengan majoriti lagu dalam album ini adalah ciptaan anggota Lela sendiri, terutamanya Din yang mencipta lagu hitnya, Bidadari.